REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/310-19

2. decembar 2019. godine

B e o g r a d

ZAPISNIK

56. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 28. NOVEMBRA 2019. GODINE

Sednica je počela u 11 časova i 34 minuta.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Stanislava Janošević, Studenka Stojanović, Jelena Mijatović, Zoran Bojanić, Snežana R. Petrović, Ana Čarapić i Gorica Gajić.

Sednici su prisustvovali zamenici članova Odbora: Maja Mačužić (zamenik člana Odbora Aleksandre Tomić), Snežana Paunović (zamenik člana Odbora Novice Tončeva) i Nataša Mihailović Vacić (zamenik člana Odbora Vladimira Marinkovića).

Sednici nisu prisustvovali članovi Odbora: Tomislav Ljubenović, Aleksandar Stevanović, Dejan Nikolić, Ivan Kostić, Vojislav Vujić i Zdravko Stanković, niti njihovi zamenici.

Sednici su, na poziv predsednika, prisustvovali iz Ministarstva trgovine, turizma i telekomunikacija Miroslav Knežević i Stevan Nikčević, državni sekretari, Olivera Jocić, pomoćnik ministra i Željko Rakić, načelnik Odeljenja za trgovinu.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Izveštaja o radu Ministarstva trgovine, turizma i telekomunikacija za period od 1. aprila do 30. juna 2019. godine (10 broj 02-1799/19-2 od 21. avgusta 2019. godine);
2. Razmatranje Izveštaja o radu Ministarstva trgovine, turizma i telekomunikacija za period od 1. jula do 30. septembra 2019. godine (10 broj 02-1799/19-5 od 28. oktobra 2019. godine);
3. Razno.

Na predlog predsednika, Odbor je većinom glasova odlučio da objedini raspravu o prvoj i drugoj tački dnevnog reda, a da se glasanje obavi o svakoj tački dnevnog reda pojedinačno.

Prva i druga tačka dnevnog reda **- Izveštaj o radu Ministarstva trgovine, turizma i telekomunikacija za period od 1. aprila do 30. juna 2019. godine; Izveštaj o radu Ministarstva trgovine, turizma i telekomunikacija za period od 1. jula do 30. septembra 2019. godine**

U uvodnim napomenama, Miroslav Knežević, državni sekretar u Ministarstvu trgovine, turizma i telekomunikacija, istakao je da je u Izveštaju od 1. aprila do 30. juna 2019. godine navedeno da je bilo dosta aktivnosti Sektora za turizam u međunarodnoj saranji. Na 64. sastanku Regionalne Komisije za Evropu Svetske turističke organizacije, koja je održana u Zagrebu, Srbija je dobila mogućnost da dobije mesto potpredsednika Komisije za Evropu do 2021. godine i mesto člana Komiteta za turizam i održivi razvoj Svetske turističke organizacije u periodu od 2019. do 2023. godine. Republika Srbija na ovaj način jača status i ugled u Svetskoj turističkoj organizaciji, koja pripada Organizaciji Ujedinjenih nacija i prati najnovije globalne trendove. Od 1. juna 2019. godine Republika Srbija je preuzela presedavanje Jadransko–jonskom inicijativom, gde se održavaju brojne radionice i sastanci na projektima iz oblasti turizma. Kada je reč o razvoju turističkih proizvoda, Ministarstvo je, u saradnji sa Privrednom komorom Srbije i Turističkom organizacijom Srbije održavalo sastanke o razvoju nautičkog turizma Do 18. aprila, na šalterima JP „Pošta Srbije“ podeljeno je 120 000 vaučera. Najveći broj zahteva, oko 56%, podneli su penzioneri, zatim zaposleni čija primanja ne prelaze 60 000 dinara i nezaposlena lica nešto manje od 11%. U Izveštaju o radu Ministarstva od 1. jula do 30. septembra, navedeno je da je Srbija imali priliku da učestvuju u radu Generalne skupštine Svetske turističke organizacije u Ruskoj Federaciji u periodu od 9. do 12. septembra 2019. godine. U razgovoru sa generalnim sekretarom Svetske turističke organizacije dogovoreni su projekti koji će se u narednom periodu realizovati, i o kojima će Ministarstvo informisati Narodnu skupštinu kroz izveštaje o radu. 31. jula 2019. godine, održan je sastanak Grupe za vinogradarstvo i vinarstvo radi izrade Strategije za razvoj vinarstva i vinogradarstva za narednih deset godina. U Kancelariji za informacione tehnologije i elektronsku upravu održano je niz radionica povodom kreiranja Centralnog informacionog sistema u turizmu i ugostiteljstvu. Narodna skupština je 5. marta usvojila Zakon o ugostiteljstvu i prema kome je Centralni informacioni sistem ključna novina. Očekivanja su da početkom sledeće godine sistem počne da funkcioniše. U periodu do 30. septembra, razmotreno je ukupno 19 zahteva za dodelu subvencija turističkim agencijama. Odobreno je 12 zahteva, u vrednosti od oko 13000 evra, što je tri i po puta više nego za isti period prethodne godine. Organizovani turistički promet, kada je reč o dovođenju stranih turista u Republiku Srbiju, urodio je plodom. U trećem kvartalu su data 42 rešenja o kategorizaciji od čega je 39 rešenja o utvrđivanju kategorije i tri rešenja o odbijanju zahteva. Kontinuirano se povećava svake godine broj zahteva za kategorizaciju i sve je više kategorisanih smeštajnih kapaciteta u hotelima, motelima, pansionima i turističkim naseljima. To je pokazatelj da se turistička privreda i hotelska industrija dinamično razvija, jer svaki novi hotel koji se otvara i koji se kategoriše podrazumeva nova radna mesta, veći broj turista i bolji standard.

Željko Rakić, načelnik Odeljenja za trgovinu je izneo da je u prvom Izveštajnom periodu Vlada Republike Srbije usvojila tri zakona, to je Zakon o trgovini, Zakon o izmenama i dopunama Zakona o elektonskoj trgovini i Zakon o robnim berzama. Zakon o robnim berzama uređuje robno berzansko poslovanje na tržištu Republike Srbije, Zakon o izmenama i dopunama Zakona elektronske trgovine uređuje oblast pružanja usluga informacionog društva, kao i dalje usklađivanje sa Direktivom e-komerc Evropske Unije. Prihvaćen je predlog Ministarstva unutrašnjih poslova za uklanjanje nedozvoljenih sadržaja na internetu. Izneto je da je Ministarstvo imalo brojna učešća na televizijskim emisijama i skupovima. U skladu sa Zakonom o oglašavanju, priprema se pravilnik koji se odnosi na znak zabrane prekomerne upotrebe alkohola i znak zabrane prodaje alkohola deci i maloletnicima. U Odseku za cene, dato je mišljenje o Odluci o cenama lekova i urađen je Izveštaj o kretanju kupovne moći i životnog standarda i pregledi najvažnijih ekonomskih pokazatelja za period od aprila do avgusta 2019. godine. Sektoru za zaštitu potrošača je u izveštajnom periodu dostavljeno šest zahteva za zaštitu kolektivnog interesa, gde je utvrđena jedna povreda, jedno rešenje je odbačeno, dva postupka su utvrđena kao neosnovana i jedan postupak je obustavljen. U toku je realizacija osam programa Udruženja za zaštitu potrošača na osnovu konkursa, reč je o 20 miliona dinara pomoći za rad. Udruženje za zaštitu potrošača je evidentiralo 7463 prigovora. Održana je dvodnevna obuka Radionica za predstavnike udruženja za projektne aktivnosti za dalji razvoj zaštite potrošača u RS. To je Tvining projekat koji se sprovodi zajedno sa Mađarskom i Slovačkom. Pripreman je i Nacrt zakona o izmenama i dopunama Zakona o zaštiti potrošača, kao i Strategija zaštite potrošača u periodu od 2019. do 2024. godine. Održana je javna rasprava u Privrednoj komori Srbije. Raspisan je novi konkurs za zaštitu potrošača za udruženja za 2019. godinu, sa temom „Efikasna zaštita prava i interesa potrošača“. Kada je reč o Sektoru tržišne inspekcije nastavlja se borba protiv sive ekonomije, organizovanjem samostalnih kordiniranih kontrola. Fokusirani su na rezani duvan, cigarete, duvanske proizvode, prateću opremu i derivati nafte.

Stevan Nikčević, državni sekretar u Ministarstvu, trgovine, turizma i telekomunikacija, istakao je da je u Beogradu u aprilu održan Pododbor za poljoprivredu i ribarstvo, između predstavnika RS i Evropske Komisije gde se govorilo o unapređenju trgovinske saradnje u oblasti poljoprivrednih proizvoda. Evropska Komisija je 29. maja predstavila godišnji Izveštaj o napretku Republike Srbije, gde su analizirane ocene Evropske komisije u oblasti trgovinske politike. Za Poglavlje 30, za koje je nadležno Ministarstvo trgovine, turizma i telekomunikacija, odnosi se na ekonomske odnose sa inostranstvom, ocena je da postignut određeni napredak i da je potrebno pojačati administrativne kapacitete. To je konstatovano u nekoliko poslednjih izveštaja. Takođe je konstatovano da je napredak napravljen u vezi formiranja i aktivnosti Nacionalnog kontaktnog tela za olakšavanje trgovine. U Izveštaju o radu Nacionalnog kontaktnog tela koji se upućuju Generalnom sekretarijatu Vlade, vidi se u kom pravcu su tekle aktivnosti u smislu otklanjanja necarinskih barijera, koje su postojale povremeno u trgovini sa susednim zemljama. Poseban akcenat u radu Nacionalnog kontaktnog tela je bio inteziviranje dijaloga sa poslovnom zajednicom, gde su se privrednici i asocijacije privrednika aktivno uključile u rad tela i u sve četiri radne grupe u otklanjanju problema. Jedan od problema je bio standardni, sezonski, koji se javlja u letnjem periodu u trgovini žitom sa Makedonijom, odnosno o izvozu žita i brašna iz Srbije u Makedoniju. U Sektoru za multilateralnu trgovinsku saradnju nastavljeno je unapređenje bileteralne, kao i multilateralne saradnje sa organizacijama koje se bave kontrolom naoružanja, zajedno sa Nemačkom organizacijom koja je zadužena za kontrolu naoružanja - BAPA. Uspešno je realizovana studijska poseta predstavnika Belorusije i Kazahstana našoj zemlji, gde je prvi put realizovan slučaj da obuku pruža zemlja koja nije članica Evropske Unije. Obavljene su pripreme za rad Pododbora za trgovinu, carine, poreze i industriju, koji je održan u Beogradu sa Evropskom Komisijom gde su konstatovani ostvareni napretci. Bile su brojne aktivnosti potpredsednika Vlade Republike Srbije dr Rasima Ljajića na Međunarodnom ekonomskom forumu u Sankt Peterburgu i brojni mešoviti komiteti sa Republikom Indijom, Mađarskom i Bugarskom kao i pripreme za Komitete. Istaknuto je da je finalno usaglašen Sporazum koji je 25. oktobra potpisan u Moskvi od strane predsednice Vlade Ane Brnabić sa predstavnicima Evroazijske ekonomske unije. Time je uspešno ostvaren napredak, imajući u vidu činjenicu da su bilateralni sporazumi koji su do sada postojali sa Rusijom, Kazahstanom i Belorusijom morali da se modifikuju proširenjem i stvaranjem Evroazijske ekonomske unije. Napravljen je celovit sporazum, gde je zadržan status koji je bio u trgovini sa ovim zemljama. Unapređenjeno je tako da su zadržane carine za nekoliko proizvoda, prilikom uvoza u Srbiju iz Evroazijske ekonomske unije, na beli šećer i cigarete, a prilikom uvoza iz Srbije u zemlje Evroazijske ekonomske unije zadržane su carine na živinsko meso, beli sir, šećer, vino i cigarete i u određenoj meri je uspešno smanjena asimetrija u trgovinskoj razmeni. Zadržana je kumulacija porekla u trgovini sa Ruskom Federacijom, koja omogućava izvoz na rusko tržište proizvoda koji sadrže 51% domaće sirovine. Najveći rezultat koji je postignut Sporazumom je ukidanje važećih pravila direktne kupovine, što je onemogućavalo da se uz aktivnost određenih posrednika prisutne u trgovinskoj razmeni, komercijalnim aktivnostima sa drugim zemljama, da se posrednici pojavljuju. Pojavljivaće se kao medijatori ali će ostati obaveza da se dokaže poreklo, što će ostati obaveza carinskih organa dve strane koje su i do sada bile nadležne za ustanovljavanje, utvrđivanje i davanje serifikata o poreklu.

Povodom tačaka dnevnog reda nije bilo pitanja i diskusije.

Saglasno članu 229. Poslovnika Narodne skupštine, Odbor je većinom glasova odlučio da prihvati Izveštaj o radu Ministarstva trgovine, turizma i telekomunikacija za period od 1. aprila do 30. juna 2019. godine.

Saglasno članu 229. Poslovnika Narodne skupštine, Odbor je većinom glasova odlučio da prihvati Izveštaj o radu Ministarstva trgovine, turizma i telekomunikacija za period od 1. jula do 30. septembra 2019. godine.

Treća tačka: **Razno.**

Povodom ove tačke dnevnog reda nije bilo pitanja ni diskusije.

Sednica je zaključena u 11 časova i 58 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Snežana B. Petrović